Brics-bank gaan dalk Eskom helpBrics-staatshoofde Foto: @ClaysonMonyela op Twitter. Die New Development Bank (NDB) wat Dinsdag by die Brics-beraad bekend gestel is, bied hoop aan Eskom wat sy finansiële verknorsing betref. “Gelukkig het ons nou ander kanale waar ons geld kan kry,” het Brian Molefe, Eskom se waarnemende voorsitter en hoof van die Suid-Afrikaanse gedeelte van die Brics (Brasilië, Rusland, Indië, China en Suid-Afrika) se sakeberaad, gesê. Molefe het gestraal toe hy Donderdag tydens die beraad in Ufa, Rusland, die moontlikheid van nuwe finansiering aan die African News Agency (ANA) bekend gemaak het. Dit kom nadat die nasionale energiereguleerder (Nersa) die kragvoorsiener se aansoek vir ŉ addisionele verhoging van tariewe, meer as 9%, afgekeur het. Die nuwe NDB maak binnekort sy eerste streekskantoor in Suid-Afrika oop en Eskom het moontlik ŉ nuwe bron om sy finansieringsgaping te oorbrug. “Ons het nou ander kanale en die NDB is definitief een daarvan,” het Molefe gesê. Molefe het die twee Suid-Afrikaners Leslie Maasdorp en Tito Mboweni se aanstellings by die bank geloof. Maasdorp, die president van Suider-Afrika vir die Bank of America Merrill Lynch en voormalige adjunkvoorsitter van Barclays Capital en Absa Capital, is as die bank se adjunkpresident aangestel. Tito Mboweni, voormalige goewerneur van die Reserwebank, is as nie-uitvoerende direkteur aangestel. Molefe het egter berigte oor ŉ voornemende kernkragooreenkoms tussen Suid-Afrika en Rusland ontken en gesê hy was nie by sulke gesprekke betrokke nie. “Ek was glad nie in gesprek met enigiemand by Rosatom [Rusland se staatskernkragkorporasie] nie, en het ook nie enige algemene gesprekke gehad oor kernkrag en Rusland nie.” Volgens berigte het die departement van energie egter Woensdag gesê dié twee Brics-nasies sal verskeie opleidingsprojekte aanpak wat met kernkrag verband hou en sal bewusmaking skep oor dié bron van energie om openbare mening daaroor te verbeter.